კერი ერინი

კერი ერინი
კერი ენ ერინი (დ. 8 ოქტომბერი, 1960) — ამერიკელი სცენარისტი, შოურანერი და პროდიუსერი. 1990 წელს წარდგა პრაიმტაიმის ემის ჯილდოს ნომინაციაზე საუკეთესო კომედიური სერიალის კატეგორიაში ABC-ის კომედიური დრამისთვის „The Wonder Years“. 2011 წელს წარდგა ნომინაციაზე — პრაიმტაიმის ემის ჯილდო საუკეთესო დრამატული სერიალისთვის NBC-ის დრამატული სერიალისთვის „პარასკევი ღამის შუქები“. ერინმა კარლტონ კუზთან და ენტონი ციპრიანოსთან ერთად შექმნა კრიტიკოსების მიერ აღიარებული ტელესერიალი „ბეიტსის მოტელი“ (2013-2017). მან შეიმუშავა Apple TV+-ის სერიალი „დილის შოუ“ და პირველი ორი სეზონის განმავლობაში მისი შოურანერი იყო.
პირადი ცხოვრება
ერინი დაიბადა ლოს-ანჯელესში, კალიფორნიაში და გაიზარდა ვუდლენდ-ჰილსში თავის დასთან, მარისთან ერთად. განათლება აგურას საშუალო სკოლაში მიიღო, რომელიც 1978 წელს დაამთავრა. ერინმა ლიტერატურა კალიფორნიის უნივერსიტეტში ისწავლა და დაწერა დისერტაცია ლუის კეროლის ნაშრომზე.
ერინი ცხოვრობს ჰიდენ-ჰილსში, კალიფორნიაში თავის ქალიშვილთან, შეინთან და ორ ვაჟთან, ალექსთან და ნიკთან ერთად. ბავშვების მამა 1996 წლის ფილმ Mr. Wrong-ის ერთ-ერთი სცენარის ავტორი, კრეგ მანსონია.
კარიერა
დასაწყისი (1989–2005)
1989 წელს კერინმა სცენარის ავტორისა და პროდიუსერის კარიერა დაიწყო ABC-ის ტელესერიალებით: „მთვარის ნათება“ და The Wonder Years. ამ უკანასკნელისთვის ის წარდგა 1990 წლის პრაიმტაიმის ემის ჯილდოს ნომინაციაზე საუკეთესო კომედიური სერიალისთვის. ამის შემდეგ იგი იყო Fox-ის დრამატული სერიალის Boston Public (2003-2004) და ABC-ის Boston Legal-ის სცენარის ავტორი და პროდიუსერი (2004-2005).
ერინმა მონაწილეობა მიიღო 1996 წლის კომედიური ფილმის Mr. Wrong და 1999 წლის მოქმედებითი სათავგადასავლო ფილმის „ინსპექტორი გაჯეტი“ სცენარის წერაში.
პარასკევი ღამის შუქები (2006–2011)
ერინი 2007 წელს წარდგა ამერიკის მწერალთა გილდიის ტელედაჯილდოების ნომინაციაზე საუკეთესო ახალი სერიალის კატეგორიაში ტელესერიალ „პარასკევი ღამის შუქების“ პირველი სეზონისთვის. ამის შემდეგ სამ მომდევნო წელს (2008; 2009; 2010) მიიღო ამერიკის მწერალთა გილდიის ტელედაჯილდოების ნომინაცია საუკეთესო დრამატული სერიალის კატეგორიაში. იგი ასევე წარდგა პრაიმტაიმის ემის ჯილდოს ნომინაციაზე საუკეთესო დრამატული სერიალისთვის 2011 წელს.
მშობლები (2011–2012)
2011-2012 წლებში ერინი NBC-ს დრამატული სერიალის „მშობლები“ სცენარის ავტორი და აღმასრულებელი პროდიუსერი იყო.
ბეიტსის მოტელი (2013–2017)
ერინმა კარლტონ კუზთან და ენტონი ციპრიოანოსთან ერთად შეიმუშავა 1960 წლის „ფსიქოს“ თანამედროვე პრიკველი, ბეიტსის მოტელი“, ტელეკომპანია A&E-სთვის. სერიალი 2013 წლის მარტში დაიწყო და დასრულდა 2017 წლის აპრილში. ერინი „ბეიტსის მოტელის“ შოურანერი, მთავარი სცენარისტი და აღმასრულებელი პროდიუსერი იყო. 2014 წელს იგი წარდგა ქალთა იმიჯის ჯილდოს ნომინაციაზე ქალის მიერ წარმოებული საუკეთესო დრამატული სერიალის კატეგორიაში.
დილის შოუ (2019)
2017 წლის ნოემბერში Apple-მა შეუკვეთა კომედიურ-დრამატული სერიალის „დილის შოუ“ ორი სეზონი. ერინმა Apple-თან ასევე დადო მრავალწლიანი ხელშეკრულება საკუთარი სერიალის წარმოებისთვის.
ფილმოგრაფია
ჯილდოები და ნომინაციები
რესურსები ინტერნეტში
სქოლიო
დაბადებული 1960
ამერიკელი ტელესცენარისტები
ამერიკელი კინოპროდიუსერები
ამერიკელი ქალი ტელეპროდიუსერები
ამერიკელი ქალი სცენარისტები
კინოპროდიუსერები კალიფორნიიდან
ტელეპროდიუსერები კალიფორნიიდან
სცენარისტები ლოს-ანჯელესიდან
სცენარისტები კალიფორნიიდან
ამერიკელი ქალი კინოპროდიუსერები
ამერიკელი ქალი ტელესცენარისტები